Da det danske eSports-miljø her til aften fejrede sig selv i Microsofts lokaler i Lyngby, var det den blot 20-årige Nicolai 'dev1ce' Reedtz, som løb med den prestigefyldte titel som årets eSports-stjerne.

Det var syvende år i træk, at den officielle danske prisuddeling for computerspil – Danish Game Awards – blev afholdt, men første gang branchen uddelte prisen som ’årets eSports-stjerne’. Derudover vandt ’The Witcher 3’ prisen som årets spil, CALL OF DUTY: BLACK OPS III blev årets skydespil, mens Fifa 2016 blev kåret som årets sportsspil.

At valget som årets eSports-stjerne faldt på Nicolai Reedtz kom ikke som nogen stor overraskelse for hans holdleder Jakob Lund Kristensen.